ישראל הרשקוביץ

**ישראל הרשקוביץ** (נולד ב-28 באוקטובר 1950) הוא פלאו-אנתרופולוג וחוקר אנטומיה ישראלי, פרופסור אמריטוס בפקולטה לרפואה ומדעי הבריאות באוניברסיטת תל אביב. הרשקוביץ ידוע במחקריו על שרידי שלד מאוכלוסיות פרהיסטוריות והיסטוריות שונות בישראל, כולל תגליות משמעותיות ממערת קסם, מערת מנות, מערת מיסליה, מערת הגדי, ונשר רמלה. 

הרשקוביץ ייסד ועמד בראש מרכז דן דוד לחקר האבולוציה והביוהיסטוריה של האדם ואת מכון האנתרופולוגיה ע"ש משפחת שמוניס, וכיהן בראש הקתדרה להיסטוריה ולפילוסופיה של הרפואה, בבית ספר לרפואה, אוניברסיטת תל אביב ע"ש טסיה וד"ר יוסף מיישן.

## ביוגרפיה
הרשקוביץ נולד בקיבוץ גברעם בשנת 1950 לדב ורחל הרשקוביץ, ניצולי שואה. את ילדותו בילה במושב גיאה. בגיל 14 עברה המשפחה לאשקלון, שם סיים את לימודי התיכון (1968). לאחר שסיים את שירותו הצבאי (ביחידת צנחנים, שוחרר מהצבא בדרגת מילואים של סגן אלוף), החל (1972) ללמוד לתואר ראשון בפסיכולוגיה ואנתרופולוגיה באוניברסיטה העברית. לאחר סיום לימודיו עבר להתגורר בדרום סיני, שם עבד תחילה בחברה להגנת הטבע ולאחר מכן אצל קצין הארכאולוגיה המקומי. בשנת 1979 עבר לבית הספר לרפואה של אוניברסיטת תל אביב, שם קיבל תואר שני (1982) ודוקטורט (1984) באנתרופולוגיה פיזית ואנטומיה. עבודת התזה לתואר שני עסקה בציידים הנאוליתיים של המדבר (בהנחיית פרופסור ברוך ארנסבורג) והדוקטורט שלו על גדילתם והתפתחותם של ילדים בדואים (בהנחיית פרופסור יאיר בן-דוד). בשנת 1984 החל ללמד בבית הספר לרפואה. בשנת 1994 מונה לפרופסור חבר ולפרופסור מן המניין בשנת 1999.

בתחילת דרכו, בין השנים 1978―1982, השתתף הרשקוביץ בשתי משימות מחקר לדרום סיני, האחת התמקדה בחפירה ובלימוד האוכלוסיות הפרהיסטוריות והפרוטוהיסטוריות המקומיות, והשנייה, בביולוגיה של אוכלוסיות הבדואיות המקומיות, בדגש על ילדים. מחקרו הפליאואנתרופולוגי התמקד בקהילות רועים עתיקות במדבר סיני (אתרי קבורה של נואמיס).

בין השנים 1982 ל-1992, הוא כיוון את מאמציו המדעיים כלפי אוכלוסיות מהתקופה הנאוליתית של הלבנט במטרה לחשוף את השפעת המהפכה החקלאית על הבריאות, הדמוגרפיה והמראה הפיזי של האוכלוסייה המקומית. הוא לקח חלק פעיל בחפירה ובלימוד שרידי שלד אנושיים באתרים כמו כפר החורש, יפתחאל, מערת הנחל, נחל בצת ועתלית ים. לאחר מכן הוא העביר את תחומי העניין שלו לתחום הפליאופתולוגיה, וייסד שיטות מבוססות ראיות לזיהוי מגוון מחלות בעצמות עתיקות (למשל, שחפת, מיאלומה נפוצה). בהמשך התמקד בהסברים אבולוציוניים למחלות בעמוד השדרה, לפני שעבר לתחום האבולוציה האנושית, בדגש על אוכלוסיות לבנטיניות מהתקופה הפלאוליתית התיכונה והעליונה. הוא חפר וחקר מאובנים אנושיים מאתרים ארכאולוגיים כמו מערת קסם, מערת מיסליה, מערת גאולה, מערת תנשמת, מערת מנות, מערת טאבון, מערת סחול, אתר פתוח נשר רמלה ואוהלו 2, אם להזכיר רק כמה. בין לבין, הרשקוביץ עסק בחקר שרידי שלד מאתרים היסטוריים רבים, בדגש על התקופה הביזנטית (חאן אל-אחמר, בית גוברין, טירה, רחובות בנגב, הגושרים ועוד).

## תחומי מחקר
[ממוזער|מאובני [הומו נשר רמלה מלפני כ-140,000―120,000 שנים לפני זמננו שפרסמו הרשוביץ וצוותו ב-2021.]]
מחקרו של הרשקוביץ הקיף היבטים שונים של הביולוגיה האנושית, תוך התמקדות מיוחדת באבולוציה ובהתפתחות של אוכלוסיות פרהיסטוריות, היסטוריות ועכשיוויות בלבנט. צוותו גילה וחקר מספר מאובנים משמעותיים בישראל שהפכו לאבני דרך בהבנת האבולוציה האנושית. הם פרסמו את המאובן המודרני הראשון של הומו סאפיינס ממערת מנות (בן 55,000 שנה) וחשפו עדויות למנהגים פולחניים בתקופה הפלאוליתית העליונה המוקדמת. הם גם גילו את המאובן המוקדם ביותר של הומו סאפיינס מחוץ לאפריקה במערת מיסליה (בן 180,000 שנה) וזיהו קבוצת הומו חדשה בנשר רמלה (בן 120,000 שנה). בנוסף, הם חקרו את הקשרים בין ההומו מהפליסטוקן המאוחר הלבנטיני לבין עמיתיהם האירופיים וחקרו את המאובן הפלאוליתי העליון הלבנטיני המאוחר ביותר מאוהלו (בן 22,000 שנה). עבודתו המוקדמת של הרשקוביץ התמקדה בהשפעת המהפכה החקלאית על הבריאות, הדמוגרפיה והמבנה החברתי של אוכלוסיות לבנטיניות, והוא תרם להבנת השינויים המיקרו-אבולוציוניים לאורך הולוקן.
 הוא השתתף בחפירות ובמחקר של אוכלוסיות שוכנות חופים מוקדמות במזרח הים התיכון, כולל אתר עתלית-ים השקוע. כפליאופתולוג, הרשקוביץ קבע קריטריונים לזיהוי מחלות בעצמות עתיקות ובחן את הקשר בין מחלות להיסטוריה האבולוציונית שלנו. הוא חקר את הקשר בין דפוסי שברים בעצמות למאפיינים הפיזיים של הפגיעה, את הארכיטקטורה של עמוד השדרה ואת הקשר שלה לדו-רגליות, ואת הקשר בין מחלות מודרניות להיסטוריה הביולוגית של בני האדם.

מומחיותו עזרה גם לזהות שרידי נספים מטבח 7 באוקטובר.

## מפרסומיו

* I. Hershkovitz, O. Marder, A. Ayalon, M. Bar-Matthews, G. Yasur, E. Boaretto, V. Caracuta, B. Alex, A. Frumkin, M. Goder-Goldberger, P. Gunz, R. L. Holloway, B. Latimer, R. Lavi, A. Matthews, V. Slon, D. B. Mayer, F. Berna, G. Bar-Oz, R. Yeshurun, H. May, M. G. Hans, G. W. Weber, O. Barzilai: *Levantine cranium from Manot Cave. (Israel) foreshadows the first European modern humans.* In: *Nature.* Band 520, Nr. 7546, 2015, S. 216–219.
* I. Hershkovitz, H. D. Donoghue, D. E. Minnikin, H. May, O. Y. Lee, M. Feldman, E. Galili, M. Spigelman, B. M. Rothschild, G. K. Bar-Gal: *Tuberculosis origin: The Neolithic scenario.* In: *Tuberculosis (Edinb).* Band 95, Suppl 1, 2015, S. S122–S126.
* Bahaa Medlej, Israel Hershkovitz: *Femoral Head and Neck Anatomy and Pathology: Anatomy of the hip joint and its relation to lesions in the femoral head and neck.* LAP LAMBERT Academic Publishing, 2012, .
* I. Hershkovitz, O. Bar-Yosef, B. Arensburg: *The pre-pottery Neolithic populations of South Sinai and their relation to other circum-Mediterranean groups: An anthropological study.* In: *Paleorient.* Band 20, Nr. 2, 1994, S. 59–84.
* I. Hershkovitz, G. Edelson, M. Spiers, B. Arensburg, D. Nadel, B. Levi: *Ohalo II man – Unusual findings in the anterior rib cage and shoulder girdle of a 19.000 years old specimen.* In: *International Journal of Osteoarchaeology.* Band 3, 1993, S. 177–188.
* Israel Hershkovitz (Hrsg.): *People and Culture in Change: Proceedings of the Second Symposium on Upper Palaeolithic, Mesolithic and Neolithic Populations of Europe and the Mediterranean Basin.* BAR Publishing, 1989, 



## קישורים חיצוניים
* [פליאופתולוגיה בישראל https://www.researchgate.net/profile/Israel-Hershkovitz/publication/299923524_Paleopathology_in_Israel/links/5829a7a008aef00c20560d8b/Paleopathology-in-Israel.pdf]

## הערות שוליים

קטגוריה:ארכאולוגים ישראלים
קטגוריה:בעלי תואר דוקטור מאוניברסיטת תל אביב
קטגוריה:סגל אוניברסיטת תל אביב: רפואה
קטגוריה:חוקרי אבולוציה של האדם
קטגוריה:ארץ ישראל: פרהיסטוריה
קטגוריה:גברעם: אישים
קטגוריה:אשקלון: אישים
קטגוריה:אנשי המושב
קטגוריה:מועצה אזורית חוף אשקלון: אישים
קטגוריה:ישראלים שנולדו ב-1950